als_Latn dik_Latn sag_Latn
Temat Kryesore
- “Friends”, “Konostudio”, “O sa mirë”, si edhe emisioni “Viral”… Ja çfarë surprizash rezervojnë programet e reja, filma artistikë dhe seriale
E diela e sotme do të jetë ndryshe për shikuesit e “A1 Report”. Nën nota nostalgjie dhe të qeshura pa fund, në orën 16.10 do të startojë programi më i ri televiziv “Kinostudio”, një maratonë e përjavshme takimesh me filmin shqiptar dhe personazhet që mishëruan dhjetëra role të pavdekshme gjatë karrierës së tyre kinematografike. Filmi “Dy herë mat”, do të jetë i pari në serinë e mbi 40 filmave të zgjedhur që do të nisë këtë maratonë të mbushur me batuta, kujtime rreth xhirimeve të tij, prapaskena dhe shumë të panjohura, që do të zbërthehen këtë javë nga regjisori, skenaristi dhe aktori Bujar Kapexhiu, edhe menjëherë pas intervistës së tij do të vijohet me transmetimin e filmit artistik “Dy herë mat”. Por “Kinostudio”, kjo rubrikë e re në programacionin e “A1 Report”, do të pasohet gjatë këtij muaji edhe me disa programe të tjera të reja, që do të zbukurojnë ditët dhe netët e shqiptarëve nën shoqërinë e “A1 report”. Të hënën më 16 mars në orën 20:15 do të nisë transmetimi i serialit më popullor amerikan “Friends”, i nominuar për plot 63 çmime “Emi”.
Po ashtu do të nisë edhe transmetimi i serialit shqiptar “O sa mirë” dhe emisioni më të ri “Viral” me autor Alban Musa. Drejtori i televizionit “A1 Report”, Ilir Babaramo thotë se me këto programe të reja nuk ndryshon profili i “A1 Report”, i cili mbetet një televizion kryesisht i përqendruar në lajme, por thjeshtë varion programnacioni për të plotësuar kërkesat e shumta, që vijnë nga një publik i gjerë, i cili kur nuk ka lajme të fundit kërkon edhe programe zbavitëse.
Ndërsa për drejtorin e programacionit në “A1 Report”, Arianit Filopati kjo ndërthurje mes informacionit dhe argëtimit është e mirëmenduar. “Shumë njerëz mund të shtrojnë pyetjen se perse një televizion i dedikuar 24 orë lajmeve transmeton seriale televizive, filma shqiptarë etj. Përgjigjja është e thjeshtë: Sepse “A1 Report”, është ndryshe nga të tjerët!”, thotë drejtori i programacionit në “A1 Report”, Arianit Filopati, duke theksuar se “përveç lajmit të fundit ne i ofrojmë publikut atë që ai ka nevojë, argëtimin. ‘A1 Report’ ka arritur të jetë ndër televizionet informative më të ndjekura falë shpejtësisë se lajmit, cilësisë, paanshmërisë dhe një stafi profesional, që kanë themeluar mediet më të mëdha që operojnë sot në Shqipëri. Dhe tani, përveç lajmeve ne i ofrojmë shikuesit tonë edhe argëtim”.
“Friends” është një sitcom amerikan, prodhuar nga NBC gjatë periudhës 1994 -2004. Seriali “Friends” mori kritika pozitive, dhe shpejt u bë një ndër serialet me shikueshmëri më të lartë, jo vetëm në SHBA, por në tërë botën. Seriali në fjalë u nominua për 63 çmime “Emi”. Ai bën fjalë për një grup shokësh, që jetojnë në Manhattan të New York City. Seriali u prodhua në studiot e Warner Bros nga David Crane dhe Marta Kauffman. Në “A1 Report” seriali “Friends”do të transmetohet për herë të parë në cilësinë HD, duke filluar nga data 16 Mars. “Friends” do të shfaqet premierë në këtë ekran nga e hëna, në të premte në orën 20.15, ndërsa do të ketë dy ritransmetime në orën 06.00 të mëngjesit dhe në orën 15.30.
"Kinostudio" dhe "Viral", zgjedhje për çdo shqiptar
“Kinostudio” me autore gazetaren Admirina Peçi është konceptuar si një program, ku shpaloset nostalgjia e kinemasë, një hapësirë televizive, ku do kujtohen batuta të pavdekshme, kujtime dhe çaste të veçanta, sekrete, të panjohura dhe nostalgji rreth xhirimeve të mbi 40 filmave më të bukur shqiptarë të para viteve ‘90. Të intervistuar nga gazetarja Admirina Peçi, aktorët më të pëlqyer të këtyre filmave, regjisorë apo edhe kameramanë rrëfejnë prapaskenat e krijimit të këtyre filmave të pavdekshëm… Rubrika e përjavshme do të nisë me këto kujtime rreth një filmi të zgjedhur dhe do të vijojë me transmetimin e filmit artistik.
Në listën e filmave të zgjedhur janë: “Dimri i fundit”, “Zëvendësi i grave”, “Mësonjëtorja”, “Dy herë mat”, “Gjeneral gramafoni”, “Përrallë nga e kaluara”, “Duaje emrin tënd”, “Zonja nga qyteti”, “Tomka dhe shokët e tij”, “Edhe kështu edhe ashtu”, “Skënderbeu”, “Njeriu me top”, “Koncert në vitin ‘36”, “Kthimi ushtrisë së vdekur”, “Ballë për ballë”, “Dora e ngrohtë”, “Nëntori i dytë”, “Kohë e largët”, “Debatiku”, "Flutura në kabinën time”, “Lulëkuqet mbi mure”, “Tana”, “Kapedani”, “Beni ecën vetë”, “Taulanti kërkon një motër”, “Liri a vdekje”, “Karnavalet”, "Pylli i lirisë”, “Toka jonë” “Kur zbardhi një ditë”, “Tela për violinë”, “Rrugë të bardha”, “Çifti i lumtur”, “Radiostacioni” etj. Programi "Kinostudio" me filmat më të bukur shqiptar do të transmetohet çdo të diel në orën 16.10 dhe do të ritransmetohet po të dielën në orën 22.30. Seriali “O sa mirë” është një prodhim shqiptar ku janë angazhuar artistë nga gjithë trevat shqiptare, me regji të Ilir Bokshit dhe lojën e aktorëve: Enver Petrovci, Olta Daku, Shkëlzen Veseli, Xhevdet Jashari, Jonida Vokshi, Helidon Fino, Eftiola Laçka, Armend Ismaili, Abuela Kryeziu, Besnik Krapi, Kushtrim Qerimi, Linda Jarani etj. Seriali është i mbushur me humor, plot të papritura, situata komike e të papërmbajtshme, që përcillen te shikuesit përmes personazheve aq të dashur për publikun.
Transmetimi i tij në “A1 Report” do të jetë çdo të shtunë e të diel në orën 20.15, ndërsa ritransmetimi në orën 5.45 të mëngjesit. Emisioni më i ri në “A1 Report” i titulluar “Viral” me autor Alban Musai është një emision i përjavshëm me kohëzgjatje prej 50 minutash do të fillojë transmetimin së afërmi. Sipas autorit të këtij emisioni, Alban Musa, “Viral” synon të bëhet zgjedhja e çdo shqiptari, i cili hap ekranin e televizorit për t'u relaksuar. Kokteji i personazheve të ftuar në studio, rubrikave informuese dhe argëtuese e bëjnë këtë emision të përshtatshëm për teleshikuesin, i cili kërkon më shumë nga ekrani. Nuk do mungojnë personazhet e njohura të të gjitha fushave, të cilët do flasin për vetën dhe jo vetëm. “Viral” për herë të parë në vendin tonë do të zhvillojë një konkurs për videot amatore, që çdokush mund të fitojë një shumë prej 1 milion lekësh (të vjetra). Video më e klikuar në kanalin zyrtar të “Viral” në Youtube do të jetë fituese.
Ky lloj konkursi heq çdo hije manipulimi të fituesit, sepse klikimet në Youtube nuk trukohen. Siç pohon Musa, “ne synojmë që në një kohë të shkurtër të bëhemi ashtu siç kemi emrin... ‘Viral’”. Kësisoj, këto katër programe të reja do t’i shtohen emisioneve aktuale në “A1 Report”, si "5 Pyetjet nga Babaramo", "Rreze Dielli", "Shtypi dhe Ju", "Tete a Tete", "Made in Albania", "da'SARA", dokumentarëve "Shtegtim", "Njerëzit" etj. Ndërsa , pritet që ekranit të “A1 Report”, t'i shtohen edhe të tjera produksione në të ardhmen e afërt.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn